27)

Følgende kapitel indsættes: »KAPITEL 7 Godtgørelse af generelle udgifter” Artikel 41 Ret til godtgørelse 1. Medlemmerne har ret til en godtgørelse for generelle udgifter, der skal dække udgifter i forbindelse med medlemsvirksomhed. 2. I overensstemmelse med betragtning 17 og artikel 20, stk. 3, i statutten udbetales godtgørelsen for generelle udgifter i form af et fast beløb. 3. Medlemmerne har ret til godtgørelse fra den måned, hvor deres betalingsanmodning modtages. 4. Medlemmerne kan vælge at modtage hele eller en del af godtgørelsen. Artikel 42 Periode for godtgørelsen 1. Godtgørelsen for generelle udgifter betales under medlemmernes mandatperiode. 2. Den månedlige godtgørelse for generelle udgifter er 4 778 EUR. 3. Medlemmer, hvis mandat begynder den 16. eller efter den 16. i en måned, modtager kun halvdelen af godtgørelsen af de generelle udgifter for den pågældende måned. 4. Halvdelen af godtgørelsen af de generelle udgifter udbetales også i et tidsrum af tre måneder efter den måned, i hvilken medlemmets mandat ophører, forudsat at medlemmets mandatperiode har varet mindst seks måneder, og at medlemmet ikke genvælges. Artikel 43 Betalinger og fraværsperioder 1. Alle betalinger i forbindelse med godtgørelser for generelle udgifter foretages direkte til medlemmet. 2. Ethvert medlem, der i et parlamentsår (1. september til 31. august) er fraværende mindst halvdelen af de dage, hvor der holdes plenarmøde, for det pågældende år skal tilbagebetale 50 % af godtgørelsen for generelle udgifter. 3. Formanden kan se bort fra en i stk. 2 omhandlet fraværsperiode, hvis det pågældende medlem er fraværende på grund af sygdom eller tungtvejende familiemæssige omstændigheder eller er på rejse andetsteds for Parlamentet. Dokumentation skal indgives til kvæstorerne senest to måneder efter datoen for fraværets begyndelse. 4. Et medlem, som er gravid, fritages for at deltage i Parlamentets officielle møder i et tidsrum af tre måneder forud for barnets fødsel. Medlemmet skal forelægge en lægeerklæring, hvori den forventede fødselsdato er anført. Efter fødslen fritages medlemmet for at deltage i de officielle møder i et tidsrum af seks måneder. Medlemmet skal forelægge en kopi af barnets fødselsattest. Artikel 44 Dækkede udgifter 1. Godtgørelsen af generelle udgifter skal bl.a. dække udgifter til kontordrift og kontorvedligeholdelse, kontorartikler og dokumentation, udgifter til kontorudstyr, repræsentationsaktiviteter eller administrationsomkostninger. 2. Hvis medlemmerne konstaterer, at de beløb, der er udbetalt i form af andre godtgørelser i henhold til disse gennemførelsesbestemmelser eller andre af Parlamentets regler, er opbrugt, kan de også anvende godtgørelsen for generelle udgifter til at betale direkte for aktiviteter, der er omfattet af disse godtgørelser. Artikel 44a Principperne for anvendelse af godtgørelsen for generelle udgifter? 1. For at lette medlemmernes forvaltning og overvågning af deres udgifter indbetaler Parlamentet de midler, der er øremærket til godtgørelsen af generelle udgifter, til en konto, der er afsat til denne godtgørelse, og hvortil der derfor ikke overføres andre midler. En sådan konto er omfattet af de almindelige garantier, der er indbygget i mandatet. 2. Medlemmerne bærer det fulde ansvar for anvendelsen af de beløb, der udbetales i henhold til dette kapitel. 3. Medlemmerne kan frit dokumentere deres anvendelse af disse beløb, i detaljer eller efter omkostningstype som anført i stk. 4, enten alene eller med støtte fra en ekstern revisor, og lade disse oplysninger offentliggøre helt eller delvis på deres onlineside på Parlamentets websted i overensstemmelse med artikel 11, stk. 4 og 5, i Europa-Parlamentets forretningsorden. 4. Der fastlægges følgende omkostningsgrupper, jf. artikel 3: Gruppe 1: Leje af lokale kontorer og dertil knyttede udgifter Gruppe 2: Udgifter til drift af lokale kontorer Gruppe 3: Kontorartikler, papirvarer og skrivematerialer Gruppe 4: Bøger, tidsskrifter, aviser og presseanmeldelser Gruppe 5: Kontorudstyr og møbler Gruppe 6: Protokol og repræsentation Gruppe 7: Afholdelse af begivenheder, seminarer og konferencer Gruppe 8: Andre administrationsudgifter Gruppe 9: Aktiviteter, der er omfattet af andre kvoter, der er opbrugt Gruppe 10: Andre udgifter i forbindelse med medlemmets parlamentariske mandat. 5. Præsidiet vedtager alle yderligere foranstaltninger, der skønnes nødvendige for at lette gennemførelsen af medlemmernes afgørelser vedrørende stk. 3.«